ఇదే తొలిసారి కాదు
- జీడీపీ పతనంపై ప్రధాని మోడీ
న్యూఢిల్లీ : జీడీపీ వృద్ధి రేటు 5.7 శాతానికి దిగజారడం ఇదే తొలిసారి కాదని ప్రధాన మంత్రి నరేంద్ర మోడీ అన్నారు. న్యూఢిల్లీలోని విజ్ఞాన్‌ భవన్‌లో జరిగిన ''ఇన్‌స్టిట్యూట్‌ ఆఫ్‌ కంపెనీ సెక్రటరీస్‌ ఆఫ్‌ ఇండియా'' స్వర్ణోత్సవాల కార్యక్రమంలో మోడీ పాల్గొన్నారు. ఈ సందర్భంగా ఆయన మాట్లాడుతూ వృద్ధి రేటు మందగించిందని వస్తున్న విమర్శలపై ఆయన స్పందిం చారు. దేశ ఆర్థిక వ్యవస్ధ నిలదొక్కుకుందన్నారు. ప్రస్తుత ప్రయోజనాల కోసం దేశ భవిష్యత్‌కు హాని కలిగించబోమన్నారు. తమ ప్రభుత్వం సంస్కరణలను కొనసాగిస్తోందన్నారు. ప్రముఖ ఆర్థిక వేత్తలుగా పేరు పొందిన మన్మోహన్‌ సింగ్‌, చిదంబరం ఆర్థిక మంత్రులుగా ఉన్నప్పుడు వృద్ధి రేటు మందగించిన సందర్భాలున్నా యన్నారు. ఆర్థిక వృద్ధి రేటు 0.2, 1.5 శాతాలకు తక్కువగా నమోదైన పరిస్థితులను దేశం చూసిందని గుర్తు చేశారు. గత ప్రభుత్వాల హయాంలో 8 సందర్భాలలో జీడీపీ రేటు 5.7 శాతానికి తక్కువగా నమోదయ్యిం దన్నారు. ఎన్డీయే హయాంలో కేవలం ఒక్క త్రైమాసికంలోనే వృద్ధిరేటు నమోదైందని చెప్పారు. ఏదో ఒక త్రైమాసికంలో వృద్ధి రేటు తగ్గడం సమస్యే కాదన్నారు. వృద్ధిరేటు దిగజారిన విషయం ప్రభుత్వానికి అవగాహన ఉందని, దానిని మెరుగు పరిచేందుకు చర్యలు తీసుకుంటామని చెప్పారు. జీఎస్టీతో వ్యాపార రంగంలో ఏర్పడిన ఇబ్బందులను ప్రస్తావిస్తూ , వ్యాపారస్తులు ఎదుర్కొంటున్న సమస్యలను పరిశీలిం చాలని జీఎస్టీ మండలికి సూచించినట్టు చెప్పారు. చిన్న వర్తకులకు సహాయపడేలా సవరణలు తెచ్చేందుకు ప్రభుత్వం సిద్ధంగా ఉందన్నారు. పెద్ద నోట్ల రద్దు నిర్ణయాన్ని ఆయన సమర్ధించుకున్నారు. నల్లధనాన్ని అంతమొందిం చేందుకు ఈ నిర్ణయం ఎంతగానో తోడ్పడిందన్నారు. కార్పొరేట్‌ రంగంలో మీ సలహాలు పెద్ద మార్పును తీసుకు రాగలనవి, ప్రజలకు సరైన మార్గాన్ని చూపించాల్సిన బాధ్యత మీదేనంటూ కంపెనీ సెక్రెటరీలనుద్దేశించి అన్నారు.
మీ స్నేహితులకు రికమెండ్ చెయ్యండి